**Northwest Angle** er en region nord i Lake of the Woods County i den amerikanske delstaten Minnesota. Regionen har sammenfallende grenser med kommunen **Angle Township**, som hadde 119 innbyggere ved folketellingen i 2010. Northwest Angle er det eneste stedet i det kontinentale USA som ligger nord for den 49. nordlige breddegrad, som utgjør grensen mellom USA og Canada fra Lake of the Woods til Georgiasundet.

Den lille tettbebyggelsen Angle Inlet ligger i Northwest Angle. Stedet har en mindre skole som hadde åtte elever i 2015, og et postkontor. Northwest Angle har kun veiforbindelse til Canada i vest, og er fullstendig adskilt fra resten av USA. 70 % av områdets landareal er eid av Red Lake indianerreservat (ojibwa).

Historie
--------

I 1732 bygde La Vérendrye fortet St. Charles på øya Magnuson's Island i Northwest Angle, mens han utforsket områder og drev handel vest for Lake Superior.

Northwest Angle ble en del av USA fordi det under forhandlingene om Parisavtalen i 1783, da grensen mellom USA og Britisk Amerika (Canada) skulle fastslås, oppsto misforståelser omkring geografien i området. Den egentlige formen til Lake of the Woods, som ble antatt å være omtrent ovalformet, og innsjøens beliggenhet i forhold til Mississippis utspring, var ikke kjent. I Parisavtalen ble det bestemt at grensen skulle gå fra Lake of the Woods nordvestligste punkt vestover til Mississippi, som egentlig ligger sør, og ikke vest, for innsjøen. Dette avviket i grensen ble korrigert i 1818, da det ble fastslått at grensen skulle gå fra Lake of the Woods nordvestligste punkt sør til den 49. breddegrad, som grenser følger videre vestover.

På grunn av lover som begrenser fisket i området, foreslo noen av innbyggerne i Northwest Angle å forlate USA og bli en del av Canada i 1997. Året etter foreslo den amerikanske kongressrepresentant Collin Peterson en lovgivning som tillot innbyggerne i Northwest Angle, som er en del av distriktet hans, å stemme om løsrivelse fra USA og om å bli en del av Canada. Dette ønsket ikke lederne av Red Lake indianerreservat, som eier det meste av landområdene i Northwest Angle.

* Kart av John Mitchell fra 1755–1757, som viser Lake of the Woods ovalformet og at Mississippis utspring er ukjent.Kart av John Mitchell fra 1755–1757, som viser Lake of the Woods ovalformet og at Mississippis utspring er ukjent.
* Kart over Lake of the Woods-området mellom USA og Canada, med Northwest Angle og Elm Point.Kart over Lake of the Woods-området mellom USA og Canada, med Northwest Angle og Elm Point.

Geografi
--------

Skilt ved grensekryssingen mellom Canada og Northwest Angle.
Northwest Angel ligger på vestsiden av Lake of the Woods, og har landegrense mot provinsen Manitoba i Canada i vest og mot Ontario over Lake of the Woods i nord og øst. Magnuson's Island, Flag Island, Oak Island, Garden Island og flere mindre øyer i innsjøen tilhører også Northwest Angel. Det samme gjør den lille halvøya Elm Point, ca. 20 km sørvest for resten av området, som også er adskilt fra resten av USA.

Delstatsparken Northwest Angle State Forest ligger i Northwest Angle. I skogsområdet finnes trær som amerikalerk, svartgran, weymouthfuru, rødfuru, tuja og papirbjørk. Amerikagjørs er svært vanlig i området, i tillegg til andre fiskearter som svart lakseabbor og gjedde.

Transport
---------

Northwest Angle kan nås fra det øvrige Minnesota via Lake of the Woods uten å krysse noen riksgrense, enten med båt eller med isvei om vinteren. Regionen har en privateid flyplass, Northwest Angle Airport, like ved Angle Inlet. I 2015 ble et område sør for Angle Inlet valgt som sted for bygging av en ny flyplass.

Stedet har kun veiforbindelse til Manitoba i Canada. Adkomst til Northwest Angle skjer via Minnesota State Highway 313, grenseovergangen Warroad–Sprague, og deretter Manitoba Highway 12, Provincial Road 308 og Provincial Road 525 til grenseovergangen ved Northwest Angle.

Referanser
----------

1. 1 2  «Angle township, Lake of the Woods Township, Minnesota». United States Census Bureau. Besøkt 15. august 2020.
2. ↑  Froese, Ian (13. januar 2019). «Surrounded on 3 sides by Canada, U.S. residents of Northwest Angle learn to live with odd 'geographic reality'». *CBS News*. Besøkt 15. august 2020.
3. ↑  Ross, Jenna (1. juni 2015). «Minnesota's last one-room schoolhouse counts on its longtime teacher». *StarTribune*. Besøkt 15. august 2020.
4. ↑  «Chapter 4: The Water Boundary». *United Divide: A Linear Portrait of the USA/Canada Border*. The Center for Land Use Interpretation. Besøkt 15. august 2020.
5. ↑  «About the Red Lake Indian Reservation». *Red Lake Net News*. Archived from the original on 15. november 2010. Besøkt 15. august 2020. CS1-vedlikehold: Uheldig URL (link)
6. ↑  Morton, Arthur S. (1939). *A history of the Canadian West to 1870-71*. Thomas Nelson & Sons Ltd. s. 176–177.
7. ↑  Treaty of Paris (Parisavtalen i 1783): «…through the [Lake of the Woods] to the most north-westernmost point thereof, and from thence on a due west course to the river Mississippi…»
8. ↑  Fox, Porter (27. mai 2020). «The corner of Minnesota that’s there by mistake». *The Guardian*. ISSN 1756-3224. Besøkt 15. august 2020.
9. ↑  Lass, William E. (1980). *Minnesota's Boundary with Canada: Its Evolution Since 1783*. Minnesota Historical Society. ISBN 9780873511537.
10. ↑  Radil, Amy (17. august 1998). «The Northwest Angle». Minnesota Public Radio. Besøkt 15. august 2020.
11. ↑  «Campaign 2006: U.S: Congress: 7th District: Collin Peterson». Minnesota Public Radio. Besøkt 15. august 2020.
12. ↑  Jacobs, Frank (31. mai 2011). «The Northwest Angle Contains Two American Exclaves You've Never Heard of». *Big Think*. Besøkt 15. august 2020.
13. ↑  «Northwest Angle State Forest». Minnesota Department of Natural Resources. Besøkt 15. august 2020.
14. ↑  Henry, Joe (mai 2017). «Early-season Northwest Angle Walleyes». *Midwestoutdoors.com*. Besøkt 9. august 2020.
15. ↑  «Fishing – Limits & Species». *Lakeofthewoodsmn.com*. Besøkt 15. august 2020.
16. ↑  «Northwest Angle». *Lakeofthewoodsmn.com*. Besøkt 15. august 2020.
17. ↑  «New airport site selected for Northern Minnesota». Aircraft Owners and Pilots Association. 23. juni 2015. Besøkt 15. august 2020.
18. ↑  *Lake of the Woods Co. General Highway Map* (PDF) (kart). 2011. Arkivert fra originalen (PDF) 4. september 2012. Besøkt 15. august 2020.
19. ↑  «Chapter 5: The 49th Parallel». *United Divide: A Linear Portrait of the USA/Canada Border*. The Center for Land Use Interpretation. 215. Besøkt 15. august 2020.

Eksterne lenker
---------------

* (en) Northwest Angle – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica
 |